Κριθαράκι κατσαρολάτο με κοτόπουλο, σπανάκι και μυρωδικά
Κριθαράκι, κοτόπουλο, σπανάκι και μυρωδικά τι μας κάνουν; Ένα εύκολο, γρήγορο, μυρωδάτο και ελαφρύ φαγητό. Και μάλιστα μόνο με ένα σκεύος!
200 γρ. χοντρό κριθαράκι, 600 γρ. φιλέτο από μπούτι κοτόπουλου, κομμένο σε κύβους 4-5 εκ., το λευκό και τρυφερό πράσινο μέρος από 3 φρέσκα κρεμμυδάκια, ψιλοκομμένα, 200 γρ. σπανάκι (καλύτερα βιολογικό), καθαρισμένο και χοντροκομμένο, 1/4 μάτσο άνηθος, ψιλοκομμένος, 1/3 μάτσο μυρώνια (ή μαϊντανός), ψιλοκομμένα, χωρίς τα χοντρά κοτσάνια, 80 ml ελαιόλαδο, αλάτι, φρεσκοτριμμένο πιπέρι 
Για να φτιάξουμε κριθαράκι κατσαρολάτο με κοτόπουλο, σπανάκι και μυρωδικά, ζεσταίνουμε, σε μια φαρδιά κατσαρόλα, το λάδι σε μέτρια φωτιά και σοτάρουμε το κρεμμύδι για περίπου 4 - 5 λεπτά, μέχρι να μαλακώσει ελαφρώς. Ρίχνουμε το κοτόπουλο και συνεχίζουμε το σοτάρισμα για άλλα 3 - 4 λεπτά, μέχρι να ροδίσει από όλες τις πλευρές.Προσθέτουμε το κριθαράκι και ανακατεύουμε για περίπου 1 - 2 λεπτά, μέχρι να λαδωθεί καλά. Ρίχνουμε 800 ml νερό, αλατοπιπερώνουμε και μαγειρεύουμε για περίπου 20 λεπτά, μέχρι να μαλακώσει το κριθαράκι. Αν χρειαστεί, προσθέτουμε λίγο βραστό νερό.Ρίχνουμε το σπανάκι, τον άνηθο και τα μυρώνια και συνεχίζουμε το μαγείρεμα για άλλα 5 λεπτά, μέχρι να να χυλώσει το γιουβέτσι.Σερβίρουμε, το κατσαρολάτο γιουβέτσι με κοτόπουλο, σπανάκι και μυρωδικά, αμέσως.Αν πρόκειται να σερβίρουμε αρκετή ώρα μετά, το αποσύρουμε πριν γίνει εντελώς το κριθαράκι και ρίχνουμε λίγο βραστό νερό - το κριθαράκι όσο μένει πήζει.Συνοδεύουμε, το κατσαρολάτο γιουβέτσι με κοτόπουλο, σπανάκι και μυρωδικά, με πράσινη σαλάτα και ελιές Καλαμών.
Κοτόπουλο,Κριθαράκι,Σπανάκι